A BIZOTTSÁG HATÁROZATA
(2004. július 23.)
az emberi fogyasztásra szánt élő puhatestűekről szóló 2003/804/EK határozat módosításáról
(Az értesítés a B(2004) 2613. számú dokumentummal történt)
(EGT vonatkozású szöveg)
(2004/623/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatok és az akvakultúratermékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre (1), és különösen annak 20. cikke (1) bekezdésére és 21. cikke (2) bekezdésére,
mivel:
(1)
A puhatestűek, ezek ikrájának és ivarsejtjeinek továbbtenyésztés, hízlalás, átmosás vagy emberi fogyasztás céljából végzett behozatalához szükséges állat-egészségügyi feltételek és az állat-egészségügyi bizonyítványaik kiállítására vonatkozó követelmények megállapításáról szóló, 2003. november 14-i 2003/804/EK bizottsági határozat (2) különleges állategészségügyi feltételeket határoz meg az élő puhatestűek harmadik országokból a Közösségbe történő importálására vonatkozóan.
(2)
Figyelembe kell venni azt, hogy puhatestűek kis mennyiségben szupermarketek vagy éttermek számára történő közvetlen kiskereskedelmi célból történő importálása, amelyek gyakran nagy értékű termékek, csak kismértékű állat-egészségügyi kockázatot jelent, mivel ezek a szállítmányok nem a Közösség vizeiben történő további tenyésztés, hízlalás vagy ismételt kihelyezés célját szolgálják.
(3)
Az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvben (3), a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvben (4), meghatározott követelmények megfelelő szintű védelmet nyújtanak az éttermeknek vagy közvetlenül a fogyasztóknak történő kiskereskedelmi értékesítéshez alkalmas méretű csomagokba csomagolt élő puhatestűekre vonatkozóan, feltéve hogy a puhatestűek nem kerülnek kapcsolatba a Közösség vizeivel. Az ilyen szállítmányok számára nem szükséges kiegészítő állategészségügyi igazolás.
(4)
Továbbá figyelembe kell venni annak a lehetőségét, hogy a 2003/804/EK határozat 3. cikkében meghatározott követelményeknek nem teljesen megfelelő puhatestűek importját, amikor a puhatestűeket tovább fel kell dolgozni, a 2003/804/EK határozat 8. cikke szerint jóváhagyott importcentrumokba kell terelni, és az éttermeknek vagy közvetlenül a fogyasztóknak történő kiskereskedelmi értékesítéshez alkalmas méretű csomagokba kell csomagolni.
(5)
Az élő kéthéjú kagylókat víziállatokként kell kezelni, ha azokat további tenyésztésre és termelésre szánják, de terméknek is tarthatók, ha azonnali emberi fogyasztásra szolgálnak, kivéve ha élő állapotban szállítják őket a frissességük megőrzése céljából. Az állatorvosi ellenőrzés vonatkozásában azonban az összes élő kagylót olyan állati eredetű termékek kezelésére jóváhagyott létesítményekben kell megvizsgálni, amelyek ilyen szállítmányok kezelésére megfelelőek.
(6)
A harmadik országokból importált élő kagylókat emiatt a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelv (5) szerinti állatorvosi vizsgálatnak kell alávetni.
(7)
A harmadik országokból a Közösségbe beléptetett állatok bejelentésére és állat-egészségügyi ellenőrzésére vonatkozó okmány bevezetéséről szóló, 2004. február 18-i 282/2004/EK bizottsági rendelet (6), a 92/527/EGK bizottsági határozat (7) helyébe lépett. Amennyiben az élő kagylókat tenyésztésre vagy termelésre szánják, akkor a 97/78/EK irányelv 8. cikkében leírt ellenőrzési eljárást kell használni, és a 282/2004/EK bizottsági rendeletben található Közös Állatorvosi Belépési Dokumentumot kell ennek megfelelően kitöltenie a hatósági állatorvosnak.
(8)
Ha az importált élő kagylókat emberi fogyasztásra szánják, akkor a harmadik országokból behozott termékeknek a közösségi állat-egészségügyi határállomásokon való állat-egészségügyi ellenőrzésére vonatkozó eljárások megállapításáról szóló, 2004. január 22-i 136/2004/EK bizottsági rendeletben (8), meghatározott Közös Állatorvosi Belépési Dokumentumot kell használni, és ennek megfelelően kell kitöltenie a hatósági állatorvosnak.
(9)
Az import szükségtelen megszakításának elkerülése céljából, figyelembe véve az ilyen szállítmányok által képviselt kismértékű állat-egészségügyi kockázatot, a 2003/804/EK határozat 6. cikkében meghatározott ellenőrzési eljárásokat ennek megfelelően módosítani kell, és a IV. mellékletét el kell hagyni.
(10)
Az e határozatban előírt rendelkezések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/804/EK határozat az alábbiak szerint módosul:
1.
A 4. cikk helyébe a következő lép:
„4. cikk
Az emberi fogyasztásra szánt élő puhatestűek behozatalára vonatkozó feltételek
(1) A tagállamok csak abban az esetben engedélyezik élő puhatestűeknek az emberi fogyasztást megelőző feldolgozás céljából a területükre történő behozatalát, ha a szállítmány:
a)
megfelel az e határozat 3. cikke (1) bekezdésében megállapított feltételeknek; vagy
b)
további feldolgozás céljából közvetlenül egy jóváhagyott behozatali központba kerül.
(2) A tagállamok csak abban az esetben engedélyezik élő puhatestűek közvetlen emberi fogyasztás céljából a területükre történő behozatalát, ha a harmadik országból származó puhatestűek a 91/492/EGK irányelv 9. cikke és a 91/493/EGK irányelv 11. cikke szerint engedélyezett létesítményekből származnak, és megfelelnek az említett irányelvek szerint meghatározott közegészségügyi igazolási követelményeknek; és
vagy
a)
a szállítmány az éttermeknek vagy közvetlenül a fogyasztóknak történő kiskereskedelmi értékesítéshez alkalmas méretű csomagokba csomagolt puhatestűekből áll; és a csomagok jól láthatóan fel vannak címkézve a következő szöveggel: »Élő puhatestűek azonnali emberi fogyasztásra. Nem helyezhetők ki a Közösség vizeibe.«;
vagy
b)
a szállítmányt közvetlenül egy jóváhagyott behozatali központba küldik, ahol a puhatestűek további feldolgozásra kerülnek. Életképes puhatestűek azonban csak akkor hagyhatják el ezeket a létesítményeket, ha azokat a fenti a) pontban előírtak szerint becsomagolják és felcímkézik.”
2.
A 6. cikk helyébe a következő lép:
„6. cikk
Ellenőrzési eljárások
(1) A harmadik országból importált élő kagylókat a beérkezési tagország határellenőrző pontján a 97/78/EK irányelv 8. cikke szerint állatorvosi vizsgálat alá kell vetni.
(2) A továbbtenyésztés, hízlalás vagy ismételt kihelyezés céljából a Közösségbe behozott élő puhatestűek, azok ikrái és ivarsejtjei esetében a 282/2004/EK bizottsági rendeletben előírt közös állatorvosi belépési dokumentumot kell kitölteni ennek megfelelően.
(3) Az azonnali emberi fogyasztás vagy az emberi fogyasztást megelőző további feldolgozás céljából a Közösségbe behozott élő puhatestűek esetében a 136/2004/EK rendeletben előírt közös állatorvosi belépési dokumentumot kell kitölteni ennek megfelelően.”
3.
A II. melléklet helyébe az e határozat mellékletében lévő szöveg lép.
4.
A IV. melléklet elhagyásra kerül.
5.
Az V. melléklet A.2. pontja helyébe a következő lép:
„2.
Életképes puhatestűek csak akkor hagyhatják el a jóváhagyott behozatali központokat, ha azokat e határozat 4. cikke 2. bekezdésének a) pontja szerint vannak becsomagolva és felcímkézve.”
2. cikk
E határozat címzettjei a tagállamok.
Kelt Brüsszelben, 2004. július 23-án.